På vegne af skolebestyrelsen på Høng Skole angående budget 2025.

Resume:

***Få børn i skolerne og nedslidte fysiske rammer.***

***Skolebestyrelsens blik på den attraktive folkeskole.***

***Stram økonomi på almenskoleområdet.***

***Forslag om at SFO samles på en matrikel.***

Hermed vores bemærkninger til budget 2025

 Først og fremmest vil vi gerne takke for, at der i denne høringsproces både har været rimeligt tilgængeligt høringsmateriale og tid nok til en god drøftelse og proces ude på skolerne.

Vi har følgende kommentarer til budgetmaterialets emner angående folkeskolen.

**Skolernes fysiske tilstand og det faldende børnetal:**

Vi er bekymrede for, at man bruger mange penge på at vedligeholde dårligt vedligeholdte matrikler, hvor det er relativt få børn, der får gavn af det. Vi ønsker os, at man prioriterer gode legepladser og uderum, maling og nye gulve og alt det, der giver vores børn gode rammer for at lære og udvikle sig.

Man har fra politisk hold holdt fast i, at vi har mange skoler. Så må man også prioritere de mange skolers vedligehold.

**Skolernes økonomi:**

Vi oplever, at rammen på almenskolerne er stram. Med få ekstra midler kan man lave en tidlig indsats og få flere børn i trivsel og undgå at sende dem på specialskoler. Det kræver mod til at investere i tidlig indsats.

Vi mener desuden, at der fra centralt hold skal sættes midler af til trivselsfremmende tiltag, som f.eks. flere lejrskoler og ekskursioner. Det giver liv og oplevelser. Det fremmer motivationen og glæden ved at lære noget.

De to-lærermidler, der kommer fra den centrale pulje, oplever vi og medarbejderne, giver stor værdi. Det løfter det faglige niveau og inkluderer flere elever fagligt. Det bør udbredes til flere klassetrin og med flere timer.

Vi støtter op om praksisfaglighed og åben skole, men oplever, at der er ekstra udgifter forbundet med de aktiviteter. Det er svært at se i skolens økonomi, at der er plads til ekstra aktiviteter.

**De attraktive skoler:**

Har både gode fysiske rammer, velforberedte og kompetente lærere, og kan løfte de elever, der er udfordret. Det både socialt, trivselsmæssigt og f.eks. ordblinde.

Den attraktive skole har en varieret skoledag, tidssvarende undervisningsmaterialer, møbler og rum med mange funktioner og it-udstyr o.l. der passer til børnenes behov.

Det er nemt at komme til og fra skolen med offentlig transport eller sikre skoleveje.

Der er et passende mix imellem eleverne og nok elever til at alle kan finde en kammerat med de samme interesser.

Den attraktive skole har en god trivsel og laver stærke faglige resultater, som giver børnene en ballast i ungdomsuddannelserne.

Den attraktive skole tiltrækker ressourcestærke borgere, der vælger at bosætte sig i nærområdet for at give deres børn en god start på livet.

Vi ønsker at man i budget 25 investerer i skolevæsnet, så vi kan få attraktive skoler

**SFO på to matrikler:**

Høng Skoles SFO ligger på to matrikler. Det giver et øget personalebehov, som der ikke tages højde for i budgettildelingen. Vi har tidligere beskrevet denne problemstilling. Det kan løses og flere ressourcer kan frigøres til børnene, hvis Høng SFO blev samlet på en matrikel.  Det kræver investeringer i bygningsmassen.